Да маладых спецыялістаў, якія прыязджаюць на першае месца працы ў ДЛГУ “Бягомльскі лясгас”, адносіны заўжды асаблівыя. Гэта і зразумела, бо прадпрыемства зацікаўлена ў замацаванні прафесійных кадраў. Яны атрымліваюць усе выплаты, што прадугледжаны заканадаўча ў рэспубліцы і пунктамі калектыўнага дагавора прадпрыемства. Па магчымасці, вырашаецца жыллёвае пытанне. У лясніцтвах па аб’ектыўных прычынах гэты працэс ідзе хутчэй, у Бягомлі — крыху марудней. Аднак ніхто не застаецца па-за ўвагай і без “даху над галавой”. Моладзь стараюцца прыцягнуць да ўдзелу ў раённых спартыўных конкурсах і галіновых спаборніцтвах прафесійнага майстэрства. Штогод лясгас арганізуе паездкі сваіх новаспечаных кадраў на галіновыя семінары маладых спецыялістаў. Сёлета ён ладзіўся 3 лістапада ў Верхнядзвінскім лясгасе.